
MBI FILLIMIN E PROCEDURËS PËR MIRATIMIN E KONTRATËS PËR SHËRBIMIN E TRANSMETIMIT TË GAZIT NATYROR, TË LIDHUR NDËRMJET SHOQËRISË ALBGAZ SHA DHE SHOQËRISË  ALBPETROL SHA PËR VITIN 2019

Në mbështetje të nenit 16, të ligjit nr. 43/2015 “Për sektorin e energjisë elektrike”, të ndryshuar, nenit 35 dhe nenit 36 të ligjit nr. 102/2015 “Për sektorin e gazit natyror”; vendimit të Këshillit të Ministrave nr. 848, datë 7.12.2016 “Për krijimin e shoqërisë ALBGAZ sh.a. dhe përcaktimin e autoritetit publik që përfaqëson shtetin si pronar të aksioneve të shoqërive: ALBGAZ sh.a. dhe ALBPETROL sh.a.”, si dhe nenit 19, pika 1, germa “a”, të “Rregullores së organizimit funksionit dhe procedurave të ERE-s”, miratuar me vendimin e bordit të ERE-s nr. 96, datë 17.6.2016, bordi i ERE-s, në mbledhjen e datës 27.3.2019, mbasi shqyrtoi relacionin e përgatitur nga Drejtoria e Licencimit dhe e Monitorimit të Tregut për miratimin e kontratës për shërbimin e transmetimit të gazit natyror, të lidhur ndërmjet shoqërisë ALBGAZ sh.a. dhe shoqërisë  ALBPETROL sh.a., për vitin 2019,
konstatoi se: 
- Shoqëria ALBGAZ sh.a., me shkresën e protokolluar në ERE nr. 222 prot., datë 13.3.2019, ka kërkuar miratimin e kontratës me nr. 1026 prot., datë 4.2.2019 i ALBPETROL sh.a., dhe nr. 25 prot., datë 25.2.2019 i ALBGAZ sh.a., të lidhur ndërmjet shoqërisë ALBPETROL sh.a. dhe ALBGAZ sh.a., për shërbimin e transmetimit të gazit natyror, për një afat njëvjeçar duke filluar nga data 1.1.2019 - 31.12.2019.
- Bazuar në vendimin e Këshillit të Ministrave nr. 848, datë 7.12.2016 për “Për krijimin e shoqërisë ALBGAZ sh.a. dhe përcaktimin e autoritetit publik që përfaqëson shtetin si pronar të aksioneve të shoqërive: ALBGAZ sh.a. dhe ALBPETROL sh.a., shoqëria ALBGAZ sh.a., ushtron aktivitetin si operator i kombinuar i sistemit të transmetimit dhe shpërndarjes së gazit natyror në Shqipëri.
- Me vendimin e bordit të ERE-s nr. 179, datë 8.11.2017, shoqëria ALBGAZ sh.a. është certifikuar si operator i kombinuar i gazit natyror, si dhe me vendimin e bordit të ERE-s nr. 187, datë 10.11.2018, është licencuar në aktivitetin e shpërndarjes së gazit natyror, për një afat 30- vjeçar.
- Shoqëria ALBGAZ sh.a. është licencuar në aktivitetin e transmetimit të gazit natyror me vendimin e Bordit të ERE-s nr. 188, datë 10.11.2017, për një afat 30-vjeçar.
- Shoqëria ALBPETROL sh.a. kryen aktivitetin e prodhimit dhe shitjes së gazit natyror, ndërsa shoqëria ALBGAZ sh.a., realizon transmetimin e gazit natyror me anë të linjave të veta. Kjo kontratë rregullon çmimin, kushtet dhe afatet për realizimin e këtij bashkëpunimi midis prodhuesit dhe operatorit të transmetimit të gazit natyror.
- Shoqëria ALBGAZ sh.a. funksionon si operator i kombinuar i gazit natyror dhe ka depozituar në ERE kontratën e lidhur ndërmjet shoqërisë ALBPETROL sh.a. dhe shoqërisë ALBGAZ sh.a. Kjo kontratë gjen mbështetje në  Kodin Civil të Republikës së Shqipërisë, në ligjin nr. 9901, datë 1.4.2008 “Për tregtarët dhe shoqëritë tregtare”, të ndryshuar, në ligjin nr. 7582, datë 3.7.1992 “Për ndërmarrjet shtetërore”, në ligjin nr. 8450, datë 24.2.1999 “Për përpunimin transportimin dhe tregtimin e naftës dhe gazit natyror dhe nën produkteve të tyre”, të ndryshuar, në ligjin nr. 102/2015 “Për sektorin e gazit natyror”, në vendimin e bordit të ERE-s nr. 97, datë 23.4.2018 “Mbi miratimin e tarifës së transmetimit të gazit natyror nga shoqëria ALBGAZ sh.a., për vitin 2018”.

- Objekti i kontratës midis ALBGAZ sh.a. dhe ALBPETROL sh.a. është transmetimi i gazit natyror nga shoqëria ALBGAZ sh.a., kundrejt një tarife transmetimi për llogari të shoqërisë ALBPETROL sh.a.
- Çmimi i ofrimit të shërbimit të transmetimit të gazit natyror sipas kësaj kontrate është ai i vendosur në bazë të vendimit të bordit të ERE-s nr. 97, datë 23.4.2018, “Mbi miratimin e tarifës së transmetimit të gazit natyror nga shoqëria ALBGAZ sh.a., për vitin 2018“, lënë në fuqi me vendimin e bordit të ERE-s nr. 269, datë 21.12.2018, deri më 31 mars 2019, për tarifat e shërbimit të transmetimit është 28 lekë/m3, pa TVSH, ku shoqëria ALBGAZ sh.a., është me cilësinë e transmetuesit të gazit natyror dhe shoqëria ALBPETROL sh.a., është me cilësinë e prodhuesit të gazit natyror.
- Në lidhje me këtë përcaktim të kontratës sqarojmë se, pika 2 e vendimit të bordit të ERE-s nr. 269, datë 21.12.2018, “Mbi lënien në fuqi të vendimit të bordit të ERE-s nr. 97, datë 23.4.2018 “Mbi miratimin e tarifës së transmetimit të gazit natyror nga shoqëria ALBGAZ sh.a. për vitin 2018, i ndryshuar, siguron që, në rast se tarifa e miratuar për periudhën mbas datës 31 mars 2019 deri më 31 dhjetor 2019 rezulton e ndryshme nga ajo e përkohshme (28 lekë/m3), atëherë efektet e mundshme në të ardhurat e kërkuara të shoqërisë ALBGAZ sh.a., do të përditësohen dhe kompensohen sipas përcaktimeve të nenit 17, pika “e”, të ligjit nr. 102/2015 “Për sektorin e gazit natyror”.
- Duke qenë se çmimi që do të aplikohet për këtë kontratë do të jetë ai që do të miratojë bordi i ERE-s për vitin 2019, ERE i është drejtuar shoqërisë ALBGAZ sh.a. me shkresën nr. 206 prot., datë 7.3.2019, ku i ka kërkuar këtij të fundit paraqitjen sa më shpejtë të të ardhurave të kërkuara për të mundësuar zhvillimin normal të aktivitetit të shoqërisë ALBGAZ sh.a. për vitin 2019 ose ndjeshmërinë/pritshmërinë e shoqërisë, në lidhje me mjaftueshmërinë e tarifës në fuqi të miratuar me vendimin e bordit të ERE-s nr. 97, datë 23.4.2018, për të cilën është ende në pritje të përgjigjes.
- Sasia e gazit për t’u transmetuar është planifikuar ndjeshëm më e ulët nga sa pranuar në llogaritjen e tarifës së transmetimit të gazit natyror për vitin 2018. Një rënie e tillë në rast se të ardhurat e kërkuar për vitin 2019 do t’i konsideronim të pandryshuara, do të rezultonte në një rritje të tarifës së transmetimit. Në lidhje me këtë parashikim, nisur dhe nga shkresa e sipërcituar e ERE-s, ku i kërkohet shoqërisë të shprehet mbi mjaftueshmërinë e tarifës në fuqi, në vijim do të vazhdohet komunikimi ndër të tjera edhe për këtë element të rëndësishëm të llogaritjes së tarifës së transmetimit të gazit natyror.
Për gjithë sa më sipër cituar, bordi i ERE-s 

VENDOSI:

1. Të fillojë procedurën për miratimin e kontratës për shërbimin e transmetimit të gazit natyror të lidhur ndërmjet shoqërisë ALBGAZ sh.a. dhe shoqërisë ALBPETROL  sh.a., për vitin 2019.
2. Drejtoria e Licencimit dhe e Monitorimit të Tregut të njoftojë aplikuesin për vendimin e Bordit të ERE-s.
Ky vendim hyn në fuqi menjëherë. 
Ky vendim botohet në Fletoren Zyrtare.  
Ky vendim mund të ankimohet në Gjykatën Administrative Tiranë,  brenda 45 ditëve kalendarike nga  botimi në Fletoren Zyrtare.  

